CELEX: C2006/224/57
Language: fi
Date: 2006-09-16 00:00:00
Title: Asia C-332/06 P: Valitus, jonka Helleenien tasavalta on tehnyt 1.8.2006 yhteisöjen ensimmäisen oikeusasteen tuomioistuimen asiassa T-251/04, Helleenien tasavalta v. komissio, 20.6.2006 antamasta tuomiosta

16.9.2006   
            
            
               FI
            
            
               Euroopan unionin virallinen lehti
            
            
               C 224/30
            
         Valitus, jonka Helleenien tasavalta on tehnyt 1.8.2006 yhteisöjen ensimmäisen oikeusasteen tuomioistuimen asiassa T-251/04, Helleenien tasavalta v. komissio, 20.6.2006 antamasta tuomiosta
   (Asia C-332/06 P)
   (2006/C 224/57)
   Oikeudenkäyntikieli: kreikka
   Asianosaiset
   
      Valittaja: Helleenien tasavalta (asiamiehet: valtion oikeudellinen neuvonantaja V. Kontolaimos ja valtion oikeudellisen neuvonantajan avustaja G. Chalkia)
   
      Muu osapuoli: Euroopan yhteisöjen komissio
   Vaatimukset
   
               —
            
            
               Valitus on otettava tutkittavaksi
            
         
               —
            
            
               Ensimmäisen oikeusasteen tuomio on kumottava tai sitä on muutettava
            
         
               —
            
            
               Valitus vaatimuksineen on hyväksyttävä
            
         
               —
            
            
               Komissio on velvoitettava korvaamaan oikeudenkäyntikulut
            
         Oikeudelliset perusteet ja pääasialliset perustelut
   
      Ensimmäinen valitusperuste: Ensimmäisen oikeusasteen tuomioistuin on tulkinnut virheellisesti asetuksen N:o 729/70 5 artiklan 2 kohdan c alakohdan viidettä alakohtaa ja asetuksen N:o 1258/99 7 artiklan 4 kohdan a alakohtaa yhdessä asetuksen N:o 1663/95 8 artiklan 1 kohdan kanssa, sellaisena kuin se on muutettuna asetuksen (EY) N:o 2245/1999 1 artiklan 3 kohdalla, sillä:
   
               a)
            
            
               komission tiedonanto ei täyttänyt asetuksen N:o 1663/95 8 artiklan mukaisia edellytyksiä; näin ollen se ei voinut merkitä kyseisessä säännöksessä tarkoitettua kirjallista tiedonantoa, eikä siitä voinut alkaa kulua asetuksissa N:o 729/70 ja N:o 1258/99 tarkoitettu 24 kuukauden määräaika. Näin ollen edellä mainittujen säännösten perusteella komissiolla ei ollut toimivaltaa päättää kyseisenä ajankohtana rahoituskorjauksista, koska se ei ollut toteuttanut asetuksissa säädettyjä kahdenvälisiä neuvotteluja myös kyseessä olevan korjauksen määrästä, jota koskeva arvio on ilmoitettava asetuksen N:o 1663/95 8 artiklan mukaisessa kirjeessä, josta alkaa kulua 24 kuukauden määräaika; joka tapauksessa on todettava, että komissio on jättänyt yhteisörahoituksen ulkopuolelle tietyt menot, jotka kuuluivat 24 kuukautta edeltäneelle ajanjaksolle; ja
            
         
               b)
            
            
               ensimmäisen oikeusasteen tuomioistuin on antanut asetukselle N:o 2245/1999 taannehtivan vaikutuksen, kun se katsoi, että sitä sovellettiin varainhoitovuoden 2000 menojen lisäksi myös aikaisempien varainhoitovuosien menoihin.
            
         
      Toinen valitusperuste: Ensimmäisen oikeusasteen tuomioistuin on tulkinnut ja soveltanut virheellisesti suhteellisuusperiaatetta (ylivoimainen este) ja luottamuksensuojan periaatetta interventiovarastoihin myöhässä tapahtuneen riisin varastoinnin osalta, sillä
   
               a)
            
            
               koko riisimäärän varastointia koskevan yhdeksän päivän määräajan ylitys, joka johtui ilman ennakkoilmoitusta alkaneesta kuljetusalan lakosta, vastaa perinteistä ylivoimaisen esteen tapausta, josta Kreikan ei voida katsoa olevan vastuussa; Kreikan viranomaiset olivat tehneet kaiken voitavansa koko riisimäärän varastoimiseksi ilman ennakkoilmoitusta alkaneesta lakosta huolimatta; ja
            
         
               b)
            
            
               se, että komissiolle ilmoitettiin välittömästi ja ennen määräajan päättymistä siitä, että varastointi viivästyisi lakon vuoksi, ja ettei komissio vastannut tähän välittömästi, saivat Kreikan täysin vakuuttuneeksi siitä, ettei komissio vastustaisi myöhästymistä muutamalla päivällä.